Document ID: /roh_data/filtered/fineweb-2-filterrobots_roh.jsonl.gz/60457

Il project victur tschernì «Tras Selvas e Pardialas» curt avant Nadal dals responsabels vegn realisà dal biro d’architectura Capaul e Blumenthal da Glion. Cun la tscherna hajan ins uss fatg in pass decisiv per l'entir project Lai Salischinas che furmia la basa per las proximas lavurs en connex cun la planisaziun dal territori ed il model da fatschenta, uschia vegn Andreas Bärsch dal biro accumpignant «Quant» cità en la communicaziun da la vischnanca.
L'idea per in lai a Salischinas è naschida il 1997 e dapi radund 10 onns vegn concretisà il project cun far examinaziuns preliminaras e concepts per realisar in lai cun zonas da sport e recreaziun. Il project actual è previs sin ina surfatscha da dapli che 13 hectaras cun purschidas da camping e glamping e cun gastronomia. Er la vischnanca da Sumvitg è cuntenta ch’il project survegn dapli conturas, quai saja in pass impurtant per il project Salischinas sco er per il svilup da l’entira vischnanca da Sumvitg, uschia il president communal Patrick Schaniel.